
Către,

BIROUL PERMANENT 

AL CAMEREI DEPUTAŢILOR

Vă înaintăm, alăturat, raportul comun asupra proiectului de Lege privind aprobarea Ordonanţei Guvernului nr.10/2025 pentru modificarea şi completarea unor acte normative, transmis spre dezbatere în fond Comisiei pentru buget, finanțe și bănci și Comisiei pentru administraţie publică şi amenajarea teritoriului, cu adresa nr.PLx 92/2025 din   31 martie 2025.
	PREŞEDINTE,

Bogdan-Iulian HUTUCĂ

	VICEPREŞEDINTE,

Virgil Alin CHIRILĂ

rAPORT COMUN
asupra proiectului de Lege privind aprobarea Ordonanţei Guvernului nr.10/2025 pentru modificarea şi completarea unor acte normative  
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru buget, finanțe și bănci și Comisia pentru administraţie publică şi amenajarea teritoriului au fost sesizate pentru dezbatere în fond cu proiectul de Lege privind aprobarea Ordonanţei Guvernului nr.10/2025 pentru modificarea şi completarea unor acte normative, transmis cu adresa nr. PLx.92/2025 din 31 martie 2025.
Senatul, în calitate de primă Cameră sesizată, a adoptat proiectul de lege în şedinţa din 24 martie 2025, ca urmare a depășirii termenului de adoptare, potrivit art.115 alin.(5) din Constitutia României republicată.

Conform prevederilor art. 75 din Constituția României, republicată, și ale art.92 alin.(9) pct.1 din Regulamentul Camerei Deputaților, republicat, cu modificările ulterioare, Camera Deputaților este Cameră decizională.
Consiliului Legislativ a avizat favorabil proiectul de ordonanță, cu observații și propuneri, conform avizului nr.38 din 1 februarie 2025.
Consiliul Economic și Social a avizat favorabil proiectul de act normativ, cu observații, conform avizului nr.708 din 29 ianuarie 2025.

Comisia juridică, de disciplină şi imunităţi, Comisia pentru muncă şi protecţie socială, Comisia pentru industrii și servicii și Comisia pentru politică economică, reformă și privatizare  au avizat favorabil proiectul de lege.
Proiectul de lege are ca obiect de reglementare modificarea şi completarea unor acte normative, după cum urmează: Legea nr.82/1991, Legea nr.273/2006, Ordonanţa de urgenţă a Guvernului nr.88/2013, Ordonanţa de urgenţă a Guvernului nr.126/2005, Legea nr.162/2017, Ordonanţa de urgenţă a Guvernului nr.137/2024, Ordonanţa de urgenţă a Guvernului nr.109/2011, Ordonanţa de urgenţă a Guvernului nr.43/2002. Modificările actelor normative vizează, în principal, armonizarea termenelor de depunere a balanţei de verificare în sistemul naţional de raportare cu termenele din Legea nr.82/1991, precum şi introducerea în legislaţie a unor termene clare pentru generarea rapoartelor de situaţii financiare, abrogarea art.42 din Legea nr.273/2006, în vederea eliminării birocraţiei şi a unor documente pe suport hârtie care vizează derularea de către unităţile/subdiviziunile administrativ-teritoriale a investiţiilor publice. 
De asemenea, proiectul de lege vizează clarificarea dispoziţiilor referitoare la aplicarea legislaţiei privind guvernanţa corporativă a întreprinderilor publice în cazul companiilor naţionale, societăţilor naţionale şi societăţilor la care autoritatea publică tutelară este diferită de instituţia care coordonează, are în subordine sau sub autoritate, respectivele întreprinderi publice, precum şi corelarea calităţii de ordonator principal de credite cu sursa de finanţare, astfel cum este prevăzut la art.20 alin.(2) din Legea nr.500/2002 privind finanțele publice cu modificările și completările ulterioare.  
În conformitate cu prevederile art.62, art.64 și ale art.133 din Regulamentul Camerei Deputaţilor, republicat, cu modificările ulterioare, examinarea proiectului de lege a avut loc în ședințe separate. 

Membrii Comisiei pentru administrație publică și amenajarea teritoriului au dezbătut proiectul de lege în şedinţa desfășurată în sistem mixt (fizic și online) din data de 22 aprilie 2025. La ședința comisiei deputaţii au fost prezenți conform listei de prezență.
La dezbaterile din cadrul ședinței comisiei a participat în  calitate de invitat, în conformitate cu prevederile art.56 și ale art.57 din Regulamentul Camerei Deputaţilor, republicat, cu modificările ulterioare, domnul György Attila - Subsecretar de stat în  cadrul Ministerului Finanțelor.
În urma dezbaterilor și a opiniilor exprimate, deputații prezenți la ședința Comisiei pentru administrație publică și amenajarea teritoriului au hotărât cu majoritate de voturi  întocmirea unui raport preliminar de adoptare a proiectului de Lege privind aprobarea Ordonanţei Guvernului nr.10/2025 pentru modificarea şi completarea unor acte normative, în forma adoptată de Senat.
Membrii Comisiei pentru buget finanțe și bănci au examinat proiectul de lege în ședința, cu prezență fizică și online, din data de 16 iunie 2026. La lucrările comisiei, deputații și-au înregistrat prezența conform listei de prezență. 

La dezbaterea proiectului de lege a participat, în calitate de invitat, domnul György Attila - Subsecretar de stat în cadrul Ministerului Finanțelor. 
În urma examinării proiectului de lege și a opiniilor exprimate, membrii Comisiei pentru buget, finanțe și bănci au hotărât cu unanimitatea voturilor exprimate  adoptarea proiectului de lege privind aprobarea Ordonanţei Guvernului nr.10/2025 pentru modificarea şi completarea unor acte normative, în forma adoptată de Senat.

În urma finalizării dezbaterilor, membrii celor două comisii au hotărât, cu majoritate de voturi, să transmită plenului Camerei Deputaților prezentul raport comun prin care se propune adoptarea proiectului de Lege privind aprobarea Ordonanţei Guvernului nr.10/2025 pentru modificarea şi completarea unor acte normative, în forma adoptată de Senat.

În raport cu obiectul şi conţinutul său, proiectul de lege  face parte din categoria legilor ordinare.
	PREȘEDINTE

Bogdan-Iulian HUȚUCĂ


	VICEPREȘEDINTE

Virgil Alin CHIRILĂ

	SECRETAR,

Iulius – Marian FIRCZAK
	SECRETAR,

Bogdan-Andrei TOADER 


	Șef serviciu,

Giorgiana Ene


	Consilier parlamentar,

Elena Hrincescu 

	Consilier,

Amalia Roșu

